khistorydata/jeongjo-sjw-relations huggingface dataset:
정조 0년
又以迎接都監言啓曰。大臣承命。來詣館所。使首譯先呈御貼。請行茶禮。則勅使以爲昨蒙親臨勞問。今又遣大臣請行茶禮。誠不勝感激。而身憊無以出受。依近例。入送床排。停免行禮云故依其言。床排入送後。仍使首譯。措辭請留。則勅使以爲又遣大臣。若是請留。尤不勝感激。而昨以一日加留之意答對者。實感國王親自勉留之勤。而行期有限。必欲趁來月二十五日歸抵盛京。一日爲急。勢不得更退日子云。大臣則退歸之意。敢啓。傳曰。知道。
정조 0년
又以迎接都監郞廳。以左議政意啓曰。臣承命來詣館所。使首譯先呈御貼。請行茶禮。則勅使以爲昨蒙親臨勞問。今又遣大臣請行茶禮。誠不勝感激。而身憊無以出受。依近例。入送床排。停免行禮云。故依其言。床排入送後。仍使首譯措辭請留。則勅使以爲又遣大臣。若是請留。尤不勝感激。而昨以一日加留之意答對者。實感國王親自勉留之勤。而行期有限。必欲趁來月二十五日歸抵盛京。一日爲急。勢不得更退日子云矣。敢啓。傳曰。知道。
정조 0년
又以迎接都監言啓曰。卽者差備譯官來言。勅使以爲三田渡碑文前後面淸漢書各七件。謄書以來云。故依其言。分付承文院司譯院。使之精書入給之意。敢啓。傳曰。知道。
정조 0년
丙申十月二十九日。兼春秋張顯慶。刑曹啓目。成川居良女文召史。鳴申聞鼓。乞爲夫報讐事。文召史。依先朝受敎。放送是白在果。所供如此。上裁。何如。答傳曰。令本道道臣。各別詳査狀聞爲良如敎。
정조 0년
丙申十月二十九日巳時。上御尊賢閣。右承旨入侍時。右承旨鄭民始。假注書李兢淵。記注官金鳳顯卜台鎭以次進伏訖。上曰。今明齋戒相値。留院公事。竝入之。賤臣承命持入。上命讀奏。仍命書判付訖。又命讀奏平安監司徐命膺上疏賜批。命退。諸臣以次出。
정조 0년
丙申十月二十九日未時。上御尊賢閣。左議政入侍時。左議政金尙喆。右承旨鄭民始。假注書李兢淵。記注官金鳳顯卜台鎭以次進伏訖。尙喆曰。連日勞動之餘。聖體。若何。上曰。一樣矣。上曰。勅使必欲以初二日發去乎。尙喆曰。今日茶禮時請留。則譯官出傳以爲加留一日。實出於重違國王懇眷之意。而必欲趁皇太后萬壽節。入去瀋陽。故日子甚迫。末由加留云矣。上曰。然則承旨請留之辭意。何以爲之乎。尙喆曰。以或有更思加留之意爲言。好矣。上曰。一向無弊云耶。尙喆曰。聞譯官言。勅使感歎聖德。僕僕稱謝矣。渠旣難於加留。不必强勸。而還歸時沿路接待。更加申飭。好矣。上曰。然矣。命書傳敎曰。勅使上來時京外接待。僅能成樣云。而還歸之時。供億凡百。或不如初。則其爲貽笑外國之人。誠甚不少。以此意。自備局嚴飭三道監司。另加惕意。不至怠忽。雖有伴送使。亦當別般廉探。試其勤慢。亦令監司。以此嚴飭本道邑宰事。一體知委。尙喆曰。明日次對。親押相値。以親祭齋戒。當入頉稟矣。上曰。唯。命退。諸臣以次出。
정조 0년
都承旨洪國榮藥院直。左承旨蔡弘履齋直。右承旨鄭民始齋宿。左副承旨金鍾秀齋宿。右副承旨徐有防齋宿。同副承旨李普溫齋直。注書二員未差。假注書柳孟養藥院直李兢淵仕直。事變假注書李殷模別入直。
정조 0년
金鍾秀以司饔院官員。以監膳提調意啓曰。漁夫貢人等。連日呼訴內。卽今冬節已屆。魚族隱入不出。設網累日。未免空還。闕供生事。迫在朝夕云。每年如此之時。例以可合他魚及活鷄。有參半代封之規。而莫重御供。自下不敢擅便。惶恐敢啓。傳曰。代封。
정조 0년
傳于鄭民始曰。右承旨入侍。
정조 0년
以備忘記。傳于李普溫曰。錦城尉赴燕。自內例給白綿紙五十卷。倭長劍三柄。倭大匣草二十六匣。螺鈿烟竹二十六箇入之。分付戶曹。
정조 0년
吏曹口傳政事。以鄭好仁爲戶曹參判。
정조 0년
李普溫啓曰。臣承命。方物白綿紙已經御覽外一萬四千四百卷。一一看品。則四百二十卷麤劣。故竝改備封裹之意。敢啓。傳曰。知道。
정조 0년
金鍾秀。以吏曹言啓曰。今此宗廟徽寧殿朔祭大祝。皆以侍從塡差。而時無職名人員。令該曹口傳付軍職。何如。傳曰。允。
정조 0년
又以議政府司錄。以左右相意啓曰。今日封裹時。副使當爲進參。前戶曹參判徐浩修。令該曹口傳付軍職。以爲進參之地。何如。傳曰。允。
정조 0년
兵曹口傳政事。副司直。徐浩修。
정조 0년
又以承文院官員。以都提調意啓曰。承文提調啓下後。査對爲之事。命下矣。兼禮曹判書蔡濟恭。行工曹判書徐命善。行右參贊黃景源。前判書李徽之。行大司成李宜哲。禮曹參判沈履之。行副司直洪樂命徐浩修。副提學吳載純。行副司直趙㻐差下。使之察任。何如。傳曰。允。
정조 0년
傳于蔡弘履曰。騎馬一匹立之。
정조 0년
金鍾秀。以迎接都監言啓曰。明日又是空日。別茶啖。依例排入之意。敢啓。傳曰。知道。
정조 0년
又以迎接都監言啓曰。卽者。差備譯官來言。副勅率家丁二名。登明雪樓云矣。敢啓。傳曰。知道。
정조 0년
又以迎接都監言啓曰。卽者。差備譯官來言。上副勅自明雪樓。同往上勅房云矣。敢啓。傳曰。知道。
정조 0년
丙申十月三十日午時。上詣崇政殿月臺。親押入侍時。都承旨洪國榮。左承旨蔡弘履。右承旨鄭民始。左副承旨金鍾秀。右副承旨徐有防。假注書柳孟養李兢淵。記注官金鳳顯卜台鎭以次侍立訖。上具布裹翼善冠白布袍布裹烏犀帶。乘輿出興泰門。上曰。承文提調啓下後。査對爲之。戶曹參判有闕代。口傳差出。封裹進參。上詣崇政殿月臺。就板位親押訖。仍爲殿座。上曰。方物盡爲待令。命書傳敎曰。承史侍衛毛具。又命書曰。幾次申飭之下。司謁掖隷入番外。皆不待令。御覽封裹。以致窘速。司謁爲先從重推考。出番行首掖隷。令攸司科治。上曰。方物中白綿紙品劣者別置。使之換入。命書傳敎曰。今月番次文臣殿講。以念後下敎。而今月無空日。來月旬前爲之事。分付。兵曹判書洪樂性進前曰。送勅動駕時出還宮。皆以崇禮門磨鍊矣。司僕提調徐命善曰。日寒如此。聖體連日勞動。送勅時。則以駕轎擧動。似好矣。上曰。以駕轎動駕事。預爲分付。有防曰。啓覆。當於今月爲之。而客使入來。事多紛撓。來月旬前。亦無空日。以念後擧行。何如。上曰。三覆。皆爲親臨乎。有防曰。初覆。三覆則親臨。而再覆則刑曹爲之云矣。上曰。念後爲之。可也。上乘輿入齋室。諸臣以次出。
정조 0년
丙申十月三十日申時。上詣孝明殿。夕上食親奠入侍時。左承旨蔡弘履。左副承旨金鍾秀。右副承旨徐有防。假注書李兢淵。記注官金鳳顯卜台鎭。以次侍立訖。上具衰服。自齋室詣孝明殿行禮。儀注上同訖。還入齋室。諸臣以次退出。
정조 0년
丙申十月三十日酉時。上御孝明殿齋室。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。國榮曰。臣敬奉御帖。馳詣館所。傳于副勅。兼傳紙墨。則副勅。答以遣近侍下問。已極感激。而兼以紙墨表情。尤不勝感謝云矣。上曰。詞訟劇地。不可久不闕坐。皆令明日爲之。金吾之長。方在館所。次堂爲之。出傳敎命退去。諸臣以次出。
정조 0년
丙申十月三十日初更四點。上御齋室。左副承旨入侍時。左副承旨金鍾秀。假注書李兢淵。記注官金鳳顯卜台鎭。以次進伏訖。上曰。今日査對。盡爲云耶。鍾秀曰。日暮。故未盡爲之云矣。上曰。今番迎勅。承旨之勞多矣。鍾秀曰。日前迎勅行禮時。崇政門外。勅使幕次鋪陳。初不待令。以致許久遲滯。事關國體。極爲駭然。長興庫下吏及貢人。令攸司從重科治。而當官員。本院請推之外。無他可施之罰。何以爲之乎。上曰。依爲之。官員拿處。可也。鍾秀曰。迎接都監。亦有不能檢飭之失。堂上推考。郞廳從重推考。長興庫提調。一體推考。何如。上曰。依爲之。鍾秀曰。迎勅行禮時。東班移次出入之官員及押班監察。依下敎。捧現告以置矣。敢稟。上曰。當該官員。從重推考。監察。拿問處之。鍾秀曰。方物物種中。白綿紙特敎申飭。已過數月。則今日看品時。品極麤劣。致有累次點退之擧者。事極未安。戶曹堂上。從重推考。貢人廛人。令攸司各別科治。當該郞廳。不可不從重警責。而本院請推之外。無他可施之罰。何以爲之乎。上曰。★★爲先。從重推考。可也。竝出擧條命退。諸臣以次出。
정조 0년
孝明殿親祭罷後。政院玉堂朝廷二品以上六曹堂上單子問安。答曰。知道。
정조 0년
金鍾秀啓曰。因迎接都監革記。勅使回還時。一路宴享。一竝減除。在前知此之時。有別遣三處問安使之例。令政院考例擧行事。允下矣。三處問安官。旣已啓下。卽爲發送之意。敢啓。傳曰。知道。
정조 0년
蔡弘履啓曰。明日送勅擧動時。大駕入幕次後。王大妃殿惠慶宮問安。何承旨進去乎。敢稟。傳曰。右副承旨進去。
정조 0년
傳于鄭民始曰。郊外奉勅信★雖有前例。今番則除之。前排以四雙待令。
정조 0년
又以摠戎廳言啓曰。今此出來勅使護行軍威軍二百名。上來時則守禦廳當次。回還時則本廳屬坡州當次。故前已啓聞。分付於坡州牧使矣。卽接迎接都監移文。則勅使回還時。軍威軍減除云。依迎接都監關減除事。坡州牧使朴宗益處。更爲知委之意。敢啓。傳曰。知道。
정조 0년
金鍾秀。以兵曹言啓曰。依傳敎。訓鍊都監敎鍊官金祥禧。決棍十度之意。敢啓。傳曰。知道。
정조 0년
徐有防。以義禁府言啓曰。本府開坐。次堂爲之事。命下矣。同義禁魚錫定。受由在外。同義禁沈履之。與魚錫定。有娚妹應避之嫌。而次堂中。只有同義禁尹得養。不得備員開坐之意。敢啓。傳曰。知道
정조 0년
又以義禁府言啓曰。赦單子中。未及拿來罪人。稟秩判府內。有點下者分揀之命矣。韓東岳李柱萃李潤禧柳鎭說金履復等。依判府。竝分揀之意。敢啓。傳曰。知道。
정조 0년
蔡弘履。以迎接都監言啓曰。卽者差備譯官來言。上勅作七言律詩一首。使之刻揭於明雪樓云。故依其言刻揭。而詩本謄書以入之意。敢啓。傳曰。知道。
정조 0년
金鍾秀。以迎接都監言啓曰。勅使回還路程記書出。而今初一日自京離發。高陽止宿。十五日當到義州云。以此分付伴送使及開城府三道道臣處。而路程記書入之意。敢啓。傳曰。知道。
정조 0년
又以迎接都監言啓曰。勅使自京至慕華館。乘轎子。自慕華館。騎馬作行云矣。敢啓。傳曰。知道。
정조 0년
又以迎接都監言啓曰。卽者差備譯官來言。勅使以爲。洪濟院旣是過站。大臣承旨。勿爲出來云矣。敢啓。傳曰。知道。
정조 0년
李普溫。以迎接都監言啓曰。勅使回程牌文。以初二日辰時書出。先爲發送之意。敢啓。傳曰。知道。
정조 0년
金鍾秀啓曰。都監草記。趁不擧行。部將傳語。亦其疎忽。該都監堂郞。一竝推考警責。下吏。令攸司科治。何如。傳曰。允。
정조 0년
大司諫趙瑍。副應敎趙尙鎭。掌令具修溫。獻納辛應三。校理閔養燮。副校理金履禧沈有鎭。修撰鄭宇淳趙時偉。副修撰洪明浩啓曰。請和緩爲先削去其號。依律處斷。又啓曰。請還寢付處罪人韓翼謩。延安府移配之命。仍施遠竄之典。又啓曰。請亟寢付處罪人金相福。公州牧移配之命。爲先施以遠竄之典。答三司合啓曰。不允。
정조 0년
大司諫趙瑍。掌令具修溫。獻納辛應三啓曰。請穩城府定配罪人趾海。濟州牧定配罪人纘海。更令王府拿鞫嚴問。快施當律。又啓曰。請薪智島定配罪人敬彬。熊川定配罪人成運。亟令王府。更爲拿鞫得情。又啓曰。請還寢尹象厚放歸田里之命。仍施絶島定配之典。又啓曰。請洪樂任。亟命王府拿鞫嚴問。又啓曰。請黑山島定配罪人金龜柱。依律處斷。又啓曰。請杖配罪人韓命周。亟令王府設鞫嚴問。答兩司合啓曰。不允。
정조 0년
掌令具修溫啓曰。請大靜縣爲奴罪人金壽賢。依律處斷。又啓曰。請鏡城府定配罪人述海。拿鞫嚴問得情。又啓曰。請洪龍漢。遠地定配。又啓曰。請罷乙未五月庭試榜。又啓曰。請爲奴罪人河翼龍金重得。亟命王府拿鞫得情。快正王法。又啓曰。請放逐罪人安大濟。更令王府拿鞫得情。又啓曰。請河東府定配罪人李克生。依律處斷。又啓曰。請梁山郡定配罪人。依律處斷。又啓曰。請削黜罪人金漢耆。亟施竄配之典。答府啓曰。不允。
정조 0년
獻納辛應三啓曰。請南海縣圍籬安置具庠。更令王府嚴鞫得情。快正王法。又啓曰。請大靜縣爲奴罪人金壽賢。更令王府拿鞫嚴問。依律處斷。又啓曰。請旌義縣荐棘罪人尹泰淵。亟令王府拿鞫。嚴問得情。快正王法。又啓曰。請爲奴罪人河翼龍金重得。亟命王府。拿鞫得情。快正王法。又啓曰。請海南定配罪人李弘濟。亟今王府拿鞫嚴問。答院啓曰。不允。
정조 0년
同義禁沈履之疏曰。伏以新除授同知義禁府事魚錫定。卽臣之婦弟也。臣之兼銜。在法當遞。敢据公格。仰請聖旨。臣無任屛營之至。答曰。省疏具悉。疏辭下該曹。稟處。
정조 0년
丙申十一月初一日子時。上詣孝明殿。親行朔祭入侍時。左承旨蔡弘履。右承旨鄭民始。左副承旨金鍾秀。右副承旨徐有防。同副承旨李普溫。假注書柳孟養李兢淵。記注官金鳳顯卜台鎭。以次侍立。上具衰服。自齋室詣孝明殿。就板位。俯伏哭四拜。詣盥洗位盥手。升殿詣樽所。近侍酌酒訖。入詣香案前三上香。行初獻禮。大祝讀祝訖。上降復位。領敦寧金陽澤爲亞獻。領府事李溵爲終獻。竝如初獻禮。上俯伏哭四拜。仍詣望燎位焚祝訖。上還入齋室。改御視事服。乘輿還內。諸臣退出。
정조 0년
丙申十一月初一日辰時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。國榮曰。冒寒將事之餘。聖體。若何。上曰。一樣矣。國榮讀奏延接都監草記訖。上曰。今番勅使之求請。比前何如云耶。國榮曰。上副勅求請。俱不甚多。而亦無大段爲弊之事云矣。上曰。都監草記及部將傳語。皆甚稽緩。此亦紀綱所在。不可不申飭矣。國榮曰。事甚可駭。自政院另加申飭。似好矣。上曰。將下傳敎矣。國榮曰。送勅動駕時。兵曹多有稟定後擧行事。故兵判方入來矣。上曰。從當召見矣。仍命退。諸臣以次退出。
정조 0년
丙申十一月初一日巳時。上御尊賢閣。右承旨入侍時。右承旨鄭民始。假注書李兢淵。記事官金鳳顯卜台鎭。以次進伏訖。上命書傳敎曰。勅使例贈之物。果不入給乎。如已入給。則何無都監草記及部將傳語。勅使別求請之物。亦果不索乎。如又徵索。則又何無草記與傳語。以此等事觀之。今番則勅使無失措。而都監反多失措。事極疎忽。自政院。招致都監郞廳問啓。又命書曰。表咨文紙。紙品不均。況與方物紙地之許多。大有異焉。則飭敎之下。何不改色進排乎。當該進排官汰去。上曰。兵曹判書入侍。賤臣承命出傳。兵判洪樂性進前。上曰。明日動駕。有何稟定事乎。樂性曰。有之矣。城外動駕。則禁御兩營。例爲留陣。而把守入直外。餘軍不多。何以爲之乎。上曰。留陣置之。可也。洪樂性曰。前排則以幾雙待令乎。上曰。從當下敎矣。樂性曰。郊幸時。則宣傳官亦以軍服隨駕矣。上曰。唯命退。諸臣以次退出。
정조 0년
丙申十一月初一日午時。上詣孝明殿。晝茶禮入侍時。左承旨蔡弘履。左副承旨金鍾秀。右副承旨徐有防。同副承旨李普溫。假注書李兢淵。記注官金鳳顯卜台鎭。以次侍立。上具衰服。出齋室。命書傳敎曰。趁不待令中官。爲先從重推考。不爲挾侍中官。一竝禁推。詣孝明殿親奠訖。儀注上同上還入齋室。諸臣以次退出。
정조 0년
丙申十一月初一日申時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。上曰。勅使回程牌文。以明日辰時書出云。送勅動駕。勢將早爲矣。國榮曰。似然矣。上曰。副勅所製詩律。則雖未善作。而至於筆法。頗有可觀處矣。國榮曰。文翰旣如此。學士之名。果稱當矣。上曰。勅使來時。沿路接待。猶有草草之弊云。回還時若又如此。則非但有生事之慮。亦足爲見侮之端。言于伴送使。使之各別申飭。好矣。命讀禁府兵曹等草記訖。命退去。諸臣以次出。
정조 0년
都承旨洪國榮藥院直。左承旨蔡弘履坐直。右承旨鄭民始坐。左副承旨金鍾秀坐。右副承旨徐有防坐。同副承旨李鎭衡坐直。注書二員未差。假注書柳孟養藥院直李兢淵仕直。事變假注書李殷模仕。
정조 0년
大駕詣慕華館。入幕次後。政院玉堂藥房口傳問安。答曰。知道。
정조 0년
李鎭衡啓曰。謝恩副使徐浩修。依下敎。來待矣。傳曰。入侍。
정조 0년
傳于蔡弘履曰。坐直承旨入侍。
정조 0년
備邊司薦望。訓鍊大將具善復李潤成李漢膺。
정조 0년
以李漢膺爲左邊捕盜大將。
정조 0년
金鍾秀。以迎接都監言啓曰。勅使茶禮床。依近例。使宴享色郞廳持往高陽站。傳給各房之意。敢啓。傳曰。知道。
정조 0년
又以迎接都監言啓曰。昨日上勅所作七言律詩。今已畢刻。故入揭明雪樓。原本封入之意。敢啓。傳曰。知道。
정조 0년
李鎭衡。以司譯院官員。以都提調提調意啓曰。譯官通事。事過後令該院從重科治事。命下矣。本院異於法司。無他科治之道。越捧最爲重律。故申漢楨金振夏。以越俸二等勘罪之意。敢啓。傳曰。知道。越俸一等。
정조 0년
丙申十一月初二日辰時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。日候甚寒。而城外動駕。風氣尤酷。衣襨加厚爲之。似好矣。上曰。送勅時行茶禮。則似必遲滯矣。國榮曰。然矣。上曰。孝明殿展拜後。當出宮。以此分付侍衛整齊。仍命退去。諸臣以次退出。
정조 0년
丙申十一月初二日辰時。上詣慕華館。送勅擧動入侍時。都承旨洪國榮。左承旨蔡弘履。右承旨鄭民始。左副承旨金鍾秀。右副承旨徐有防。同副承旨李普溫。假注書柳孟養李兢淵。事變假注書李殷模。記注官金鳳顯卜台鎭。以次侍立。上具布裹翼善冠白布袍布裹烏犀帶。乘輿出興泰門。詣廣達門外。兵曹判書洪樂性進前曰。卽伏見有前排只四雙待令。信箭手除之之命。城外動駕。事體自別。前排四雙。旣不成樣。信箭手尤不可不待令。故敢稟矣。上曰。前排及信箭手。依昨日稟定待令。昨日事。事係紀律。不可無罰。訓鍊大將張志恒。中軍柳鎭夏。竝記過。待令于慕華館作門。可也。樂性曰。前排旗手。只二十雙待令。而五雙則未及待令。事極駭然。訓鍊大將張志恒。更爲記過。何如。上曰。依爲之。出擧條上曰。訓鍊大將中軍。一倂記過。慕華館作門外待令。御將代領。出榻敎上曰。宣傳官。卽爲奪符以來。都監千摠把摠。一體記過待令。上詣孝明殿。就板位展拜。陞殿奉審訖。至崇政門外。乘駕轎進發。出崇禮門。上曰。都承旨入侍。諸承旨亦爲入侍。國榮弘履民始鍾秀有防普溫進前。上曰。今日亦送請來官乎。國榮曰。問于譯官。則送勅時。元無請來之例。而動駕後。自都監隨時出送云矣。上曰。御將入侍。弘履曰。宣傳官趙宅鎭。傳命之際。有做錯之失。推考。何如。上曰。依爲之。出擧條御營大將具善復進前。上曰。把守與作門。各別申飭。大臣以下跟隨。亦爲嚴飭。上曰。騎馬一匹立之。出榻敎上詣慕華館。入幕次。小頃勅使來到。上出次至階上。行相揖禮。因就位陞座。兩勅亦就椅。上命御前通事兪彦鎬。傳于勅使曰。日氣甚寒。館宇齟齬。僉大人氣力。何如。勅使答曰。特蒙國王接待之曲盡。感謝之極。豈有作別之意。而事不獲已。今將還發。悵缺萬萬矣。上謂戶曹判書鄭弘淳曰。今番勅使。過無弊端否。弘淳曰。上勅別無弊端。而副勅則實有無厭之慾。徵索不已。酬應難堪。而至於淸心二千丸之求索。尤是前古所無之事也。上傳于勅使曰。接待諸節。不能稱情。已極慙愧。而留館未久。行旆遽旋。尤切悵然矣。勅使答曰。今將言歸。悵然之懷。實無可言矣。上曰。一路宴享等事之一倂除減。雖出於僉大人軫念之盛意。而其在主人之心。則不安。甚矣。勅使答曰。一路除減。自是前例。何足稱道。國王想必申飭沿路。回還時接待。亦如來時。則敢不知感。上傳于副勅曰。盛作華翰。當爲別後留玩之資。珍謝無已。副勅答曰。王爺必當善於詞翰。而俺之文筆。過加奬許。不勝慙愧。而至於詩箋臘劑之優賜。尤切感謝。上曰。茶禮雖薄略。依前進之。何如。勅使曰。敢不惟命。上遂命進茶。進茶儀如前上曰。薄饌雖無下箸之物。日寒如此。前站尙遠。加意進啖。何如。勅使答曰。當如敎。善喫矣。上曰。伴送使入侍。謝恩副使徐浩修。還宮後入侍。出榻敎伴送使具允鈺進前。上曰。沿路接待。各別申飭。勅使凡節。詳細狀聞。可也。仍命先退。勅使曰。俺等之歸心甚促。國王之勞動亦悶。茶床撤去。何如。上曰。今當遠別。悵懷難勝。姑勿撤床。更進一茶。何如。勅使答曰。日已向晩。腹又夥然。惟願速撤矣。上曰。通官輩賜茶。何如。勅使答曰。置之。好矣。上命撤床。勅使曰。今將告歸。俺等當先揖矣。仍降椅告別。上出至階末。與勅使相向立。上曰。日勢已晩。前路且遠。心雖悵然。今將作別。而萬里長程。日寒如此。惟願僉大人行李萬安。勅使答曰。賴國王眷念之恩。將無事還歸矣。遂下階上馬。上召通官輩。諭以遠路好去之意。通官輩攢手拜謝而去。上遂還入幕次殿座。上曰。訓鍊大將張志恒。中軍柳鎭夏。竝拿入。上下敎于志恒曰。軍門中都監。比他自別。動駕中郊幸。亦甚重大。則前排之數。將校初以十雙仰對。有若定奪者然。且昨日未暮。以已新備之意稟達。而今日未盡待令。大將若有紀律。則幺麽軍校。敢如是乎。志恒對曰。常時不能檢飭之罪。惶恐遲晩。而先朝每以十雙待令。故校鍊官。以此仰達云矣。上曰。常以汝爲修擧軍務。不負委畀之眷矣。今此所供。頗有發明之說。殊非期待之意也。事屬紀律。不可薄勘。而特以三令五申之義。姑爲拿出。上謂兵判曰。中軍拿入時。執棍前排。換伏他棍。事極駭然。兵判棍問以奏。上下敎于柳鎭夏曰。中軍之任。不輕而重。軍務凡百。其宜檢飭。而今番事。萬萬可駭。仍命決棍三度後。上曰。汝之爲中軍屬耳。今姑參酌。此後若復隊伍不齊。紀律不嚴。則當以軍律重繩矣。分付拿出。修撰趙時緯。副修撰洪明浩進前曰。訓鍊大將張志恒。帳前親問之下。容護軍校。顯有周遮之意。非但已極無嚴。常時若有紀律。嚴於束下。則昨日前排待令。聖敎之下。幺麽將校。焉敢以防塞之說。肆然仰對乎。其在嚴飭之道。不可拿出而止。訓鍊大將張志恒。罷職。何如。上曰。依啓。命拿入千摠以下。上以次下問後。竝拿出。樂性進前曰。棍問執棍前排。則以爲所執之棍破傷。故換執云矣。上曰。還宮後。兵判坐闕外。査治前排次知執事。上曰。諸司預備。出榻敎命書傳敎曰。自迎恩門至崇禮門。捧上言。又命書傳敎曰。左邊捕盜大將未差。代右大將兼察事。牌招聽傳敎。上曰。御營大將具善復。訓鍊大將兼察。出榻敎上遂回駕。上曰。御將入侍。具善復進前。上命傳授命召及大將傳令等牌。仍命先詣。上入興化門。命宣傳官持標信往傳各陣解嚴。還入大內。諸臣以次退出。
정조 0년
丙申十一月初二日酉時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。上曰。注書出去。開陽門如未及閉。都監事知校鍊官一人。招致閤外。臣孟養承命而出。回奏曰。闕門已閉。故校鍊官。則招待門外矣。上曰。謝恩副使入侍。出榻敎副使徐浩修進前。上曰。卿將啓萬里之行。予庸悵然。浩修對曰。臣遠離京闕。犬馬之誠。倍切悵缺。上曰。明日當更見。其退去。上曰。注書持此標信。出傳宣傳官。開陽門留門。副使出去後下鑰。校鍊官招待閤外。可也。臣孟養承命而出。分付後復命。命退去。諸臣以次退出。
정조 0년
丙申十一月初二日初更三點。上御尊賢閣。坐直承旨入侍時。同副承旨李普溫。假注書李兢淵。記注官金鳳顯卜台鎭。以次進伏訖。上曰。張志恒所對之說。豈不非乎。普溫曰。以今日所對觀之。則爲人甚迷劣矣。上曰。昨日旣有決棍汰去之命。而書入於賞典擧案中。張志恒事。尤極駭然矣。命書傳敎曰。昨日訓局執事之言於傳命史官之說。揆以紀綱。已極無狀。論以紀律。又甚無嚴。幺麽軍校。雖於將臣之前。固不敢若是放恣。況閤外奏對乎。此是前所未聞之事也。身爲大將。視若尋常。不但不棍。該執事又從而不汰。其於今日事端尤異。則還宮之後。又以金祥喜稱名執事書啓。更令査問。則尙今不汰云。雖無今朝之事。昨日奏對之後。在本都監分義。驚惶之不暇。固當嚴勘。而至今偃息。以至擧案之境。此將臣所爲。實未可曉者。事係變常。不可不問。前訓鍊大將張志恒。拿問處之。上曰。禁府坐起。待明朝爲之。出榻敎命書傳敎曰。中官乏人。禁推中官。一倂付過放送。命退。諸臣以次出。
정조 0년
都承旨洪國榮藥院直。左承旨蔡弘履坐。右承旨鄭民始坐。左副承旨金鍾秀坐。右副承旨徐有防坐直。同副承旨李鎭衡坐直。注書二員未差。假注書柳孟養藥院直李兢淵仕直。事變假注書李殷模病。
정조 0년
藥房都提調鄭存謙。提調徐命善。副提調洪國榮啓曰。昨日動駕郊次。晩後還宮。伏未審夜間。聖體。若何。臣等今日。率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。傳曰。知道。後日次入侍。王大妃殿湯劑。姑爲停止。待下敎製入。宜矣。
정조 0년
送勅擧動翌日。大殿王大妃殿惠慶宮中殿。政院玉堂口傳問安。答曰。知道。
정조 0년
傳于李鎭衡曰。都承旨入侍。
정조 0년
蔡弘履啓曰。右承旨鄭民始。今日病不仕進。卽爲牌招。何如。傳曰。允。
정조 0년
傳于金鍾秀曰。三使臣留待。
정조 0년
傳于金鍾秀曰。六房承旨指上言。三使臣同爲入侍。
정조 0년
傳于蔡弘履曰。工當判書該房承旨入侍。
정조 0년
以東萊府使狀啓。傳于金鍾秀曰。勿待罪事。回諭。倭譯勿拘次第。各別擇送。亦爲依狀請施行。
정조 0년
備忘記。傳于李鎭衡曰。朝廷之事。孰有大於討逆。而諸般之逆。孰有甚於聽政時諸逆乎。思之骨驚。念之膽掉。予位予躬。予不但恤。實爲四百年宗社。倘非天祐宗祊。則寡人豈有今日。而亦非先王至慈。則國勢其將若何。噫。人心多岐。時月稍久。凡所謂卿士大夫。殆若置之相忘之域。一啓之停。必相謂曰省事。一疏之出。必相謂曰惹鬧。蹙眉開眼。便在頃刻。所謂義理弁髦之說。何相近也。聽政之逆。有浮於辛壬。而辛壬之論。至于今崢嶸不息。惟此義理。不出一年。漸欲解施。是亦國脈不振而然乎。靜言思之。又有凜然而寒心者。其稍換頭面者。安知不倡爲凶譎之論。陰護逆邊。角勝天討而後已哉。怪鬼情狀。閃倏叵測。有難逆覩。何必索言。嗚呼。寡人之於諸賊。豈有一毫私好惡而然哉。其黨熾張。則國家無稅駕之地。其計潛售。則寡躬無止泊之所。始而畏怯。寢食幾廢。中焉迫隘。身國罔涯。終也賴天之靈。轉危爲安。凡厥廷臣。其試思之。當此之時。儲位安乎危乎。國家興乎亡乎。且此輩。俱是戚里權臣。則其所薰染而吹噓者。不止一二人。到今豈無面陽背陰口唯心誹之人乎。大抵今日之義理。只是存天下之大防。立天下之大經。國可亡。此義理不可漫漶也審矣。羸豖之戒。履霜之憂。實有倍於向日危疑之時也。復此煩複之諭。雖未必臆料於廷臣。亦豈非防微之遠慮乎。今則勅行已過矣。纂輯之役。不容一日少緩。在外本廳堂郞。一竝催促上來。內藏日記。從當出下矣。
정조 0년
金鍾秀。以禮曹言啓曰。因守陵官禋狀聞。元陵香炭山。以慶尙道淸道郡雲門山寺上邊蛇里洞等處劃定矣。果是空閑之地。而且有量外加耕與否。問於本道監司處矣。卽接慶尙監司關粘連淸道郡守牒呈。則以爲香炭山劃定處。郡守親往看審。則所謂雲門寺。處於山谷之間。蛇里洞處於寺之上邊。地高谷深。作畓作田。非所可論。其下雖有田畓十九結零及陳廢處。此是寺僧之所主管。文券昭然尙存。癸亥以後。自各宮房。入啓折受。下送宮監。欲爲打量。而本郡以寺僧有文券之地。論報戶曹及宮房。乃得還寢者。前後爲七度。香炭山事體自別。不敢以前日防報爲例。今此關文中。旣有量外空閑詳察形便等辭意。故不得不據實條列云。陵寢香炭山。事體至重。不可以宮房之旣受還寢。授以爲例。而地旣有主。文券可憑。則似不當仍今劃屬。更以他空閑之地。趁卽望報。以爲劃定之意。分付。何如。傳曰。允。
정조 0년
李鎭衡。以兵曹言啓曰。專經武臣不通人員。勿爲禁推。入直本司。能讀後草記事。命下矣。卽接訓鍊院武兼廳守門將廳牒報。則訓鍊院主簿尹範勳。武臣兼宣傳安慶金聖倜辛弼垕李寅英尹相赫。守門將金元甲洪達溟孫國仁元命輔。今已罷讀云矣。敢啓。傳曰。知道。
정조 0년
蔡弘履。以訓鍊都監言啓曰。依下敎。御前前排軍等處。依例施賞之意。敢啓。傳曰。知道。
정조 0년
黃海監司狀啓。海州交井坊居韓萬尙等渰死事。傳于李鎭衡曰。令本道恤典擧行。
정조 0년
領敦寧金陽澤箚曰。伏以臣竊有至悲至苦之悃。控籲於仁覆之天。以冀俯察焉。臣命途畸窮。生纔五歲。慈父見背。丁寧孤苦。僅得成立。幼而廢衰麻之制。長而抱風樹之痛。子道虧缺。情事悲切。自居以斯世間罪人。分外科官。非始慮所及。荏苒之際。舊甲重回。又逢此歲。俯仰穹壤。至痛難抑。追服之義。先儒所譏。臣亦不敢自擬。惟是先壠距京。未滿數舍之地。初欲請得長暇。哀至則往省。以伸情理。自春徂秋。朝家多事。鎭日奔奏。不遑及私。今則公故少歇。稍可得間。歲序漸暮。霜露已降。撫時悽愴之心。有倍於他年。且聞塋域逼近處。屢被水潦之害。封築漸次頹毁。未甚凍前。勢當及時補土。顧臣病軀。猶係朝端。雖不得任情久留于外。臣不躬往。則亦將未克董役。目下事勢。誠甚懇迫。倘蒙聖慈曲垂矜諒。亟許恩暇。則庶可以趁時往返。少紓人子之情。不勝區區大願。取進止。答曰。省箚具悉卿懇。箚辭若此。卿其依所請往省焉。仍傳曰。此批答。遣史官傳諭。又傳曰。金領敦寧拜掃時。給由馬澆奠床備給。
정조 0년
丙申十一月初三日。兼春秋朴行淳。義禁府啓目。以前訓鍊大將張志恒。不但該執事之不棍不汰。又以金祥喜書啓事議處啓。傳曰。旣在其職。則雖有大將。從當處分之敎。此不過口傳。分付。是則何不於再昨該執事奏對之後。登時汰去。拖至昨日動駕之時乎。此已違端兺不喩。以供辭觀之。初曰蒙宥後竝卽爲先汰去是如爲旀。末曰譴罷之後。送言于兼大將。決棍汰去是如。納招則執事卽是一執事。再棍猶或成說。汰去其可再乎。語極窘遁是乎乃。似是口招時語疊之致。焉有將臣忍爲瞞告之計哉。然則以此以彼。該執事可謂罪上添罪。而張志恒段置。身爲主將。罪難獨逭。罷職不敍。日寒如此。滯囚可悶。卽爲放送爲良如敎。
정조 0년
義禁府啓目。以押班監察田泰祥南溟學等拿處啓。傳曰。分揀放送爲良如敎。
정조 0년
丙申十一月初三日辰時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。纂輯之役。不可少緩。而連因事故。尙未始役矣。今則勅行已去。迨此閑暇之時。勢將卽速爲之矣。國榮曰。纂輯之尙今遷就。殊涉可悶。從近始役。似好矣。上曰。從古凶逆。孰有甚於聽政時諸逆。而日月稍久。義理漸有漫漶之慮。到今履霜之憂。羸豕之戒。有倍於當日。豈不可悶乎。國榮曰。聖敎誠然矣。當時之事。外人猶未能盡知。故義理難明。纂輯成出之後。則一世之人。庶可以曉然於忠逆之辨矣。上曰。纂輯堂上。皆無故乎。國榮曰。堂郞中多有在外者云。使之催促上來。似好矣。上曰。當下敎矣。命退去。諸臣以次出。
정조 0년
丙申十一月初三日辰時。上御興政堂。諸承旨三使臣同爲入侍時。左承旨蔡弘履。右承旨鄭民始。左副承旨金鍾秀。右副承旨徐有防。同副承旨李普溫。假注書李兢淵。記注官金鳳顯卜台鎭。謝恩正使領府事李溵。副使徐浩修。書狀官吳大益。以次進伏訖。溵進前問候訖。上曰。此時使臣。不可不擇。故非不知卿之情勢。而不得已煩卿往來矣。溵曰。往役義重。何敢言私乎。第當辭陛。區區下情。不勝悵缺矣。上曰。三使好爲往返。溵曰。潛越申飭。已有特敎。聞西伯灣尹。今方另加禁斷。而自前勅行還渡之餘。使行繼入之時。或不無夤緣濫越之弊云。今番預先嚴飭。如或有此等奸弊。則以法從事。斷不饒貸之意。出擧條。更爲嚴飭於道臣及灣尹。何如。上曰。依爲之。出擧條命三使臣先退。諸承旨讀奏上言訖。命書傳敎曰。各宮房田結之勿論有土無土。差送導掌。侵漁小民。爲今日痼弊。向者雖有通變之政。而頒下節目。宣示外邑。則固當遵而行之。以今上言觀之。其所猥雜。莫此爲甚。然則奠安民生之本意。適足以啓放恣民習之端。該道旣有監司。該邑亦有守令。則駕前呼訴。何等重大。而此等小事。肆然上言。若是之容易。亦足爲觀紀綱之一端。此上言二度。下該司。嚴査處決後啓聞。以尊堂陛。上曰。尹酉吉上言替呈人。令該曹卽爲嚴刑。出榻敎命書傳敎曰。傳敎亦不書大臣名字。自下入啓公事之外。自內所下文書。不書大臣之名。亦有列聖朝受敎。則今日正使賜物。任自書之。不少畏愼。雖是小事。斬不可長。中官金佑章。削去仕版。又命書傳敎曰。都監之多設。未有甚於今年。以今日節目觀之。迎接都監。將又成出儀軌矣。前此諸都監儀軌。果已訖役乎。如不訖役。則其所糜費。殆不下修史之役。其所遲滯。必由主管之不專。戶判以此意知悉。嚴飭各都監。刻期修納。遲晩官員。隨現草記事。分付。命退去。諸臣以次出。
정조 0년
丙申十一月初三日未時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。上曰。免稅之自戶曹捧給之意。不欲使導掌侵害於民也。朝家之軫念小民。顧何如。而今番上言中。以免稅爲弊事。又有呼訴者。以此觀之。則民習極爲可駭。此等之類。各別嚴治。然後可以懲勵矣。國榮曰。朝家之爲民除弊。可謂至矣。而愚頑之民。不知爲惠之大。乃敢以些少之事。呼籲於駕前。極甚駭痛矣。上曰。近來上言。率多猥雜。此亦觀紀綱之一端。四件事外。不敢上言。旣有朝家之定式。則初何以四件事外。敢欲上徹耶。國榮曰。朝家之許以上言。卽通下情之一道。而至以四件事外呼訴。民習極甚放恣矣。上曰。儀軌都監之延拕時日。糜費不些。故催促修納之意。俄已傳敎矣。國榮曰。旣有飭敎。則似當從速修納矣。命退出。諸臣以次出。
정조 0년
丙申十一月初三日初更三點。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。上命讀狀啓訖。命宋史輪讀。各陳文義訖。上曰。右承旨工判入侍。出榻敎右承旨鄭民始。工曹判書徐命善進前。上曰。忘未下敎。觀其措語。雖與常性之人有異。不可尋常處之。以長其跳踉之習。韓命周。令該曹卽爲杖配。出傳敎上曰。金領敦寧拜掃時。給由馬澆奠床備給。出傳敎上曰。其人近無弊端云乎。命善對曰。一自釐正以後。不但無弊。大有所得云矣。上曰。命周。卽一狂漢。命善曰。觀其行文語意。似非眞狂矣。民始曰。若非狂而故爲此。則可謂凶獰矣。命退去。諸臣以次出。
정조 0년
蔡弘履啓曰。掌令朴在源。受由過限不上來。依定式。遞差傳旨及禁推傳旨。捧入之意。敢啓。傳曰。知道。
정조 0년
以考覈承旨望筒。傳于金鍾秀曰。依頃日例爲之。
정조 0년
李普溫啓曰。明日次對。諫院無進參之員。除在外引避外。大司諫趙瑍。獻納辛應三。正言韓晩裕。竝待開門牌招。以爲推移進參之地。何如。傳曰。允。
정조 0년
蔡弘履啓曰。新除授左邊捕盜大將李漢膺。卽爲牌招。命召及大將牌傳令牌傳授。何如。傳曰。允。
정조 0년
傳于李普溫曰。右承旨入侍。
정조 0년
金鍾秀。以纂輯廳言啓曰。纂輯廳堂郞在外人。依下敎。今方一竝催促。而前差下堂上中。前大提學李徽之。前大司成李秉鼎。前參議閔鍾燮。旣已敍用。還爲差下郞廳。前啓下中無故者甚少。副應敎趙尙鎭。校理閔養燮。副校理金履禧。修撰趙時偉。副修撰朴天衡洪明浩。副司果李儒慶。兵曹佐郞沈念祖。文兼鄭志儉差下。使之察任。何如。傳曰。允。
정조 0년
李普溫。以兵曹言啓曰。昌德宮衛將白興柱。身病猝重。勢難供職。呈狀乞遞。輪番之任。不宜久曠。改差。何如。傳曰。允。
정조 0년
蔡弘履。以義禁府言啓曰。前掌令朴在源。受由過限不上來。依定式。禁推傳旨。啓下矣。朴在源。下去慶尙道比安地云。依例發遣府羅將。拿來。何如。傳曰。允。
정조 0년
李普溫。以刑曹言啓曰。韓命周卽爲杖配事。命下矣。罪人韓命周。本以京畿安城地人。纔已下往本土。令道臣依傳敎。卽爲決杖發配後啓聞事。發關分付之意。敢啓。傳曰。知道。
정조 0년
大司諫趙瑍。副應敎趙尙鎭。掌令具修溫。獻納辛應三。校理閔養燮。副校理沈有鎭。修撰鄭宇淳趙時偉。副修撰洪明浩啓曰。請還寢付處罪人韓翼謩延安府移配之命。仍施遠竄之典。
정조 0년
又啓曰。請亟寢付處罪人金相福公州牧移配之命。爲先施以遠竄之典。
정조 0년
又啓曰。請和緩。爲先削去其號。依律處斷。答三司合啓曰。不允。
정조 0년
大司諫趙瑍。掌令具修溫。獻納辛應三啓曰。請穩府定配罪人趾海。濟州牧定配罪人纘海。更令王府。拿鞫嚴問。快施當律。
정조 0년
又啓曰。請薪智島定配罪人敬彬。熊川縣定配罪人成運。亟令王府。更爲拿鞫得情。
정조 0년
又啓曰。請還寢尹象厚放歸田里之命。仍施絶島定配之典。
정조 0년
又啓曰。請洪樂任。亟命王府拿鞫嚴問。
정조 0년
又啓曰。請黑山島定配罪人金龜柱。依律處斷。
정조 0년
又啓曰。請杖配罪人韓命周。亟令王府設鞫嚴問。答兩司合啓曰。不允。
정조 0년
掌令具修溫啓曰。請大靜縣爲奴罪人金壽賢。依律處斷。
정조 0년
又啓曰。請鏡城府定配罪人述海。拿鞫嚴問得情。
정조 0년
又啓曰。請洪龍漢遠地定配。
정조 0년
又啓曰。請爲奴罪人河翼龍金重得。亟命王府拿鞫得情。快正王法。
정조 0년
又啓曰。請放逐罪人安大濟。更令王府拿鞫得情。
정조 0년
又啓曰。請河東府定配罪人李克生。依律處斷。
정조 0년
又啓曰。請梁山郡定配罪人錫達。依律處斷。
정조 0년
又啓曰。請削黜罪人金漢耆。亟施竄配之典。答府曰。不允。
정조 0년
獻納辛應三啓曰。請海南縣圍籬安置罪人具庠。更令王府嚴鞫得情。快正王法。
정조 0년
又啓曰。請靜義縣荐棘罪人尹泰淵。亟令王府拿鞫嚴問得情。快正王法。
정조 0년
又啓曰。請爲奴罪人河翼龍金重得。亟令王府拿鞫得情。快正王法。
정조 0년
又啓曰。請海南縣定配罪人李弘濟。亟令王府拿鞫嚴問。答曰。不允。
정조 0년
戶曹參判鄭好仁疏曰。伏以臣猥膺專對之命。行將出疆矣。臣之父母墳山。在於高陽地。距大路。不過爲數里餘。松楸入望。霜露起感。伏乞聖明。特許歷省。俾伸人子至情。千萬幸甚。答曰。省疏具悉。卿其依所請往省焉。
정조 0년
丙申十一月初四日辰時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。若何。上曰。善寢矣。上曰。伴送使狀啓中。勅使凡節。極爲詳備。甚可尙矣。國榮曰。然矣。上曰。筆枝求請。數旣不多。雖曰製樣之稍異。有何後弊之慮耶。國榮曰。事當許施矣。讀奏纂輯廳草記。上命書判付。又命書戶曹參判鄭好仁疏批。仍命退。諸臣以次出。
정조 0년
丙申十一月初四日午時。上御尊賢閣。右承旨入侍時。右承旨鄭民始。假注書柳孟養。記注官金鳳顯卜台鎭。以次進伏訖。上曰。觀此伴送使狀啓。所陳極爲詳備。甚可尙也。沿路亦皆依此爲之。狀啓中稟請者。百枝之筆。旣不多矣。製樣之稍異。亦何傷也。許令造給事。一體下諭。出傳敎命退去。諸臣以次出。
정조 0년
丙申十一月初四日申時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。上曰。今番勅行時。譯官朴道寬。善爲通辭。不可無酬勞。而旣已資窮。何以則好耶。國榮曰。近來譯員。全不成樣。其中錚錚之類。不可無激勸之道。而旣已資窮。則令該曹相當職除授。似好矣。上曰。譯官朴道寬。令該曹相當職除授。出榻敎國榮曰。東萊倭譯。旣有拿問之命。而接倭凡節。今方緊急云。其代訓導。勢將催促下送矣。上曰。訓導之今方下去者誰也。國榮曰。玄啓根云矣。上曰。倭學訓導玄啓根。口傳下批。今日內下直。出榻敎命退去。諸臣以次出。
정조 0년
丙申十一月初四日酉時。上御尊賢閣。都承旨入侍時。都承旨洪國榮。假注書李兢淵。記注官金鳳顯卜台鎭。以次進伏訖。上命讀奏刑曹公事訖。命書傳敎曰。李德杓。旣施刑訊。放送。李度謙。舅甥之間。不是異事。亦爲放送。命退。諸臣以次退出。
정조 0년
都承旨洪國榮藥院直。左承旨蔡弘履坐直。右承旨鄭民始坐。左副承旨金鍾秀坐直。右副承旨徐有防坐。同副承旨李普溫坐。注書二員未差。假注書柳孟養藥院直李兢淵仕直。事變假注書李殷模仕。
정조 0년
蔡弘履。以都摠府言啓曰。入直內三廳武兼禁軍及軍兵等。中日習射事。限勅使回還間。啓請姑停矣。旣已回還。當爲中日習射。而雨勢如此。不得爲之之意。敢啓。傳曰。知道。
정조 0년
傳于金鍾秀曰。晝茶禮相値。且有奉番之事。晝講時刻。以巳初一刻爲之。
정조 0년
以大司諫趙瑍。正言韓晩裕等牌不進罷職傳旨。傳于蔡弘履曰。只推。
정조 0년
傳于金鍾秀曰。政事當日爲之。
정조 0년
蔡弘履。以兵曹言啓曰。文臣兼宣傳官李秉模。素患痰癖之症。當寒添劇。時月之內。差復無期。呈狀乞遞。病旣如是。則不可强令察任。今姑改差。何如。傳曰。允。
정조 0년
有政。吏批。行判書李重祜進。參判權噵未肅拜。參議兪彦鎬呈辭在外。左承旨蔡弘履進。以任濟遠爲掌令。以李儒慶爲副校理。以李徽之爲刑曹判書。以鄭一祥爲刑曹參判。以鄭昌順爲同義禁。以黃景源爲司譯提調。以韓光會爲宗簿提調。以李徽之爲尙衣提調。以尹東邏爲平市提調。以洪樂性爲繕工提調。以李潤衡爲監役。以鄭杆爲溫陵參奉。繕工奉事曺羽振。司饔奉事閔是祥相換。以蔡濟恭徐命善黃景源李徽之李宜哲沈履之洪樂命徐浩修趙㻐吳載純爲承文提調。河恩君垙今加興祿。百官加親授。仁陽君李景祜。靑城尉沈能建。密春君焌。河恩君垙。雲山君楢。鶴林君焴。茂林君塘。安春君。安川君烓。花城君槔。以上敍用事。承傳。
정조 0년
兵批。行判書洪樂性進。參判李𡊠病。參議宋鍈病。參知尹弘烈入直進。左承旨蔡弘履進。副護軍尹禧東李長爀李喆運邊鎭城李文爀安翼濟金處升單付。副司直具允鈺李徽之尹東暹李溎鄭昌順沈墢金載順李命植鄭一祥閔百奮鄭晩淳李秉鼎閔鍾燮李敬玉金光默林鼎遠柳焵柳薰金履禧單付。副司果金履鏞鄭志儉單付。以朴道貫爲知事。以宋文載沈墢爲同知。以具綜爲訓鍊主簿。以兪聖基爲昌德將。以元厚鎭爲忠淸水使。以鄭運洙爲水原監牧官。
정조 0년
以備忘記。傳于金鍾秀曰。盧元樞書題除授。
정조 0년
傳于蔡弘履曰。右承旨留待。
정조 0년
蔡弘履。以司僕寺言啓曰。兼內乘鄭景曾。身病猝重。勢難察任。今姑改差。卽令該曹口傳差出。以爲推移入直之地。何如。傳曰。允。
정조 0년
兵曹口傳政事。以柳孝源爲兼內乘。
정조 0년
金鍾秀。以迎接都監言啓曰。卽接伴送使移文。則上副勅。求請轎子長杠二次。急速下送云。而戶曹所儲。俱是短劣。不足於所求尺數。在前如此之時。有尙衣院所在取用之事。今亦依前例取來。罔夜下送之意。敢啓。傳曰。知道。
정조 0년
蔡弘履。以兵曹言啓曰。武臣專經講不通人員。勿爲禁推。入直本司能讀後草記事。命下矣。卽接部將廳牒報。則部將桂德周尹壽民朴載熙申聖模李漢籌。今已能讀云矣。敢啓。傳曰。知道。
정조 0년
判義禁朴宗德疏曰。伏以長興庫直長李始郁。就囚納供。有議處之命矣。臣之季父臣明源。方帶該庫提調。以鋪陳之不卽進排。亦被問備。則臣之冒當該郞之議讞。論斷罪犯之輕重。揆以私義。實有所不安者。從前獄官。嫌難奏當。則隨其控懇。輒有處分。乃所以存國體而通下情也。玆敢略陳短章。仰瀆宸嚴。伏乞俯垂諒察。亟遞臣所帶金吾之任。以安私分。仍治臣瀆擾之罪。以肅朝綱。不勝幸甚。答曰。省疏具悉。長興庫事。令次堂議處。
정조 0년
平安監司徐命膺疏曰。伏以不弔于天。英宗大王龍馭上賓。因山虞卒。次第已過。而未死賤臣。限以官守。旣阻抱弓之列。終違攀輴之禮。悠悠穹壤。此何人哉。臣於館客罷歸之日。伏奉傳敎下者。諭以宋朝知州府兼觀文殿太學士之制。而以臣兼奎章閣提學者。臣聞命慙惶。不知所措。惟我聖上。臨御以後。設施猷爲。動合天人。宏綱大目。有倫有緖。凡古之聖王。所欲行而未及行者。幾皆擧錯之矣。而其中奎章閣。又酌古宜今。損益通變。蔚然爲丕興文敎之本源。則必須妙簡典守。克稱名實。然後可以有光於創立之弘規。雖以宋朝制度言之。知州府而兼觀文殿太學士者。固多其人。率皆風流儒雅。爲萬夫之望者。如范純仁趙鼎李綱張浚是已。曷嘗有如臣等輩。廁於其間哉。不量空疎。冒當殊遇。已非私義之所敢出。而貪戀榮寵。玷累則哲。亦豈臣分之所敢安也。玆敢短章。仰瀆崇嚴。伏乞收還臣奎章閣提學之任。以重名器。以淸官方。千萬幸甚。答曰。省疏具悉。每見卿狀聞。五字華銜。心以爲喜。何辭之有哉。
정조 0년
丙申十一月初五日。兼春秋朴行淳。刑曹啓目。罪人尹起莘。各別嚴刑。期於輸情。啓。傳曰。更加嚴刑。取服爲良如敎。
정조 0년
刑曹啓目。罪人奴金伊更推啓。傳曰。除尋常更良。各別嚴刑。期於得情爲良如敎。
정조 0년
丙申十一月初五日辰時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。備堂皆已來會乎。國榮曰。今方來會矣。上曰。孝明殿有雨漏處。今日當與戶禮工判奉審矣。國榮曰。盡茶禮時奉審。似好矣。上曰。吏兵批窠闕多乎。國榮曰。兵批則不多。而吏批多闕矣。上命奏公事。仍命書平安監司徐命膺疏批。命退去。諸臣以次出。
정조 0년
丙申十一月初五日午時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。國榮曰。文臣殿講。例於孟朔爲之。而今番則旣不得設行於十月。今月當爲擧行乎。上曰。此亦爲勸課之一助。而連因多事。至今未果矣。仍命書傳敎曰。文臣殿講。以初八日爲之。上曰。趙㻐之差下備堂已久。而今日次對亦不入參。何也。國榮曰。向日翰圈事以後。情勢難安。不敢行公云。而其所撕捱。亦涉太過。自上飭敎。似好矣。上命書傳敎曰。差下之後。一不參賓對。此何道理。備局堂上趙㻐。其令申飭行公。命退去。諸臣以次出。
정조 0년
丙申十一月初五日午時。上詣孝明殿。晝茶禮親奠入侍時。左承旨蔡弘履。右承旨鄭民始。左副承旨金鍾秀。右副承旨徐有防。同副承旨李普溫。假注書李兢淵。記注官金鳳顯卜台鎭。以次侍立。上具衰服。自齋室詣孝明殿。行晝茶禮。儀注上同行禮訖。上曰。禮曹判書戶曹判書工曹判書入侍。賤臣承命出傳。兼戶曹判書鄭弘淳。兼禮曹判書蔡濟恭。行工曹判書徐命善進前。上親詣殿後。命三堂奉審雨漏處。僉曰。微有滲漏之痕。而不至大段矣。上曰。然則移安甚重難。姑置之。好矣。上還入齋室。諸臣以次退出。
정조 0년
丙申十一月初五日二更一點。上御尊賢閣。左承旨玉堂上下番同爲入侍時。左承旨蔡弘履。假注書李兢淵。記注官金鳳顯卜台鎭。校理閔養燮。副修撰洪明浩。以次進伏訖。上曰。春秋中天王之義。見於何處乎。下番考見集傳也。仍命養燮讀左傳序。明浩考奏集傳天王之義。上曰。春秋一部。字字衮鉞。而辭旨隱微。實難曉然矣。弘履曰。誠如聖敎矣。上又命養燮。讀左傳三章。上曰。左氏雖曰浮誇。文則好矣。命退。諸臣以次出。
정조 0년
傳于李普溫曰。都承旨入侍。
정조 0년
傳于金鍾秀曰。莫重公事。多有誤踏混下之弊。其中弘文館草記。當書以依啓而書以知道。亦不稟達。當該中官梁大宜。發牌立庭。分付。
정조 0년
傳于蔡弘履曰。公事誤踏啓字中官。從重推考。
정조 0년
金鍾秀啓曰。卽伏見開城留守徐有慶啓下狀啓。則誤書當諱之字。難免不察之失。從重推考。何如。傳曰。勿推。
정조 0년
傳于鄭民始曰。政官牌招開政。
정조 0년
有政。吏批。行判書李重祜進。參判權噵牌不進。參議兪彦鎬呈辭在外。同副承旨李普溫進。啓曰。昌城府使。今當差出。而本府以防禦重地。不可不擇差。他道有聲績未準限守令。竝擬。何如。傳曰。允。以金載順爲大司憲。以金尙集爲大司諫。以金履禧爲司諫。以吳著羅㷜爲掌令。以金東淵爲獻納。以尹尙東韓後翼爲正言。以李在學爲校理。以李魯述爲副修撰。以李謙彬爲奉常正。以吳泰魯洪樂顯爲假監役。以權朝爲昌城府使。以金世珩爲祥雲察訪。以朴佑源爲兵曹佐郞。
정조 0년
兵批。行判書洪樂性病。參判李𡊠病。參議宋鍈入直進。參知尹弘烈呈辭受由。同副承旨李普溫進。副護軍金麟瑞。副司直閔養燮。副司果洪明浩單付。
정조 0년
李普溫啓曰。明日拜表。兩司當爲進參。令日政新除臺諫。竝待開門牌招。何如。傳曰。允。
정조 0년
以弘文館言啓曰。上番闕直。事甚未安。副應敎趙尙鎭。副校理沈有鎭。卽爲牌招入直。何如。傳曰。允。
정조 0년
又以弘文館言啓曰。新除授副校理李儒慶。時在京畿仁川地。經筵入番事緊。請斯速乘馹上來事。下諭。傳曰。依啓。
정조 0년
又啓曰。訓鍊大將張志恒。時無職名。令該曹口傳付軍職。何如。傳曰。允。
정조 0년
兵曹口傳政事。副司直張志恒單付。
정조 0년
金鍾秀。以吏曹言啓曰。繕工監假監役官鄭魯淳呈狀內。身病甚重。勢難察任云。依例改差。何如。傳曰。允。
정조 0년
又以吏曹言啓曰。康陵別檢尹正運。受由過限未上來。依例改差。何如。傳曰。允。
정조 0년
安城幼學韓命周疏曰。伏以臣草野一蒼生也。戴天立地。涵沐乎雨露之恩。而慬惜一身之命。不能圖報其萬一。則與木石何異哉。臣生未十三。父母永訣。年踰五八。魚魯錯認。命數則天下之窮人也。才分則天下之愚夫也。顧以螺蟻之知。安敢望有輔於鳶魚之化。而伏念我國。最在天下之東。於時屬於春。於德屬於仁。道學開基。名節成風。看今一天之下。更無其二。則雖蓬戶蓽門之內。凡有人心者。孰不欲奠宗稷於安安之地乎。然則臣愚不避鈇鉞。伏於天日之下。而敢陳心腹之言者。乃玆狗馬之素性也。伏願我聖明。勿以卑鄙而遐之聰聽而睿思焉。臣無所知。但知至高者爲天。臣無所知。但知至厚者爲地。上天下地之間。無與天地同其大。而能與天地同其大者。其惟父母乎。是以古之聖人。劃卦著象。乾稱父而坤稱母。易之時義大矣哉。萬物之中。惟人最貴。而最貴之中。孰有如父母之最貴乎。故舜受堯之天下。不以爲泰。貴爲天子。而不足以解憂。富有四海。而不足以解憂。惟其得於親。然後可以解憂。然則今我主上殿下之用神武不殺之道於鳳漢者。豈非合于古聖王之止於孝而然也哉。夫莽操之罪。萬戮宜當。鳳漢之罪。萬死猶輕。其弟所爲。其兄宜無不知之理。則厚於所薄。薄於所厚。旣是人情之外。言之長也。不敢盡擧。而鳳漢有自作之孼。亦有天作之孼。其始死於朴致隆。再死於金觀柱。今又死於太學諸生之筆者。皆鳳漢自作之孼也。生斯世也。處斯世也者。乃鳳漢天作之孼也。詩經曰。天作孼猶可違。苟能深究乎猶字之義。則太學諸君子。不必以此事先聲而出也。以國體大經言之。則鄭履煥之疏。不可無。以人倫至情言之。則太學之疏。不必有。然而儒疏出而君臣之義至嚴。鳳漢生而殿下之德益明矣。臣聞以瞽叟爲父。而萬無可生之道。則爲舜者竊負而逃。人情天理。本無古今之不異。則惠慶宮必將圭復乎孟子之訓矣。聖明主必欲慰安乎慈宮之懷矣。噫。天人之際。情理如此。則鳳漢之得須臾無死者。乃鳳漢不回之福也。於殿下。何如哉。於宗社。亦何如哉。聞堯舜之道。孝悌而已。亦曰孝悌也者。爲仁之本。本立而道生。本旣立而道又生。則仁者無敵之語。必有以驗之。何憂乎國綱之不立乎。昔漢文帝。使薄昭致死。而義理中立於先儒之斷案。則見今鳳漢之處地。異於薄昭。聖上之處變。難於孝文。然而國人之或曰不可者。卿大夫皆曰可也。只以見其生。而不見其死之反不如其生也。語之至者。臣不敢載之於書。而唯幸天鑑之孔昭耳。蓋鳳漢誤國之罪。一國人所共知。而人蔘之說。推戴之論。尤極無謂。然其論罪之說。幸出於先大王時。自上知之而宥之。蓋知之而宥之者。非必以鳳漢。特爲柱石臣而宥之也。只以地處之處於難處故也。以言乎其時國勢。則四百年宗社。付在春宮。所重如此。則我聖祖。眷顧之意。寧有所其極乎。是以先王朝不殺鳳漢者。專爲春宮計。非爲鳳漢地也。是以人蔘事。則深知其不道。而聖意中以謂其然。豈忍爲藥物事。而殺與國同休戚之臣乎。斷自宸衷。付之於語言之過。竟不究問推戴事。天下本無理外之事。聖意中以謂其然。豈其然乎。且聖慮周及於田竇之傾奪。而以天地好生之德包容而兩全之。則至于我聖明朝。亦豈非三思處乎。且人蔘之說。不發於前日。而始發於今日。則國法所在。不可不嚴討其罪。而先王朝旣知之。先王朝已處之。是則殿下之幸。而亦今日臣子之幸也。至於推戴之說。宜無是理。而設或有是。天命不僭。聖人登極。則日月有明。容光畢照。元惡授首。群邪遁跡。凡諸怪論邪說。隨起隨滅。尺霧障天而天不變太古之蒼蒼。則於殿下何有哉。威公之於管仲。猶忘射鉤之嫌。聖上之於鳳漢。豈獨無務本之道乎。抑爲鳳漢於殿下朝。有不容赦之罪。則必已死於先大王時矣。古之庾公斯。不過一武士。而不忍以夫子之道。反害夫子。則亦豈無孔夫子之言乎。身體髮膚。受之父母。父母之父母。將若之何。故以殿下之聖德。如有殺外王考之名。則臣已被髮而入山矣。噫。乾坤之量。包含海嶽。故萬古倫綱。一縷不墜。思傳所謂君子之道。本諸身。徵諸庶民。考諸三王而不謬。建諸天地而不悖。質諸鬼神而無疑。百世以俟聖人而不惑者。其在是歟。其在是歟。嗚呼。休哉。嗚呼。盛哉。噫。惟皇上帝。陰騭於冥冥之中。而使我東方有聖人者。其孰知列聖朝深仁厚澤之入於人者浹洽所致。而又孰知以報我肅宗大王光明盛大之德於百年之後也。夫以臣之愚昧。猶能知聖人之在上。則我殿下。豈前賢所謂繼往聖後聖乎。堯舜禹之授受也。非授以天下。授之以心。非受以天下。受之以心。心法之正。正在乎精察一中。一則得中。中則有一。精以察之。一以守之。毋或以人心爲主。而專以道心爲用。則危者安。微者著。而動靜云爲。自無過不及之差。是乃謙受益之道也。聖益聖之功也。人心道心則一也。而用各不同。名亦殊焉。聞善言而好心發者。道心也。聞善言而不好心發者。人心也。人心一放。則不與亂同道而同歸於亂。道心常在。則不與治同道而同歸於治。伏願聖明。念玆在玆。釋玆在玆。以堯舜禹之心爲心。而思所以明天理正人心之道。天理不明。則人心不正。人心不正。則國綱不正。國綱不正。則天雖欲扶護我億萬年無疆之宗祊。天何言哉。人於天下。渺然有身。而通天者人也。人之所欲。天必從之。天之所欲。人必爲之。故臣以賤見。不敢違天。謹書人倫之外。本無國體。國體之外。本無人倫。人倫大明。則國體自正之意。齋沐敬進。而臣有三罪。罪當萬死。爲臣而不得爲臣。爲子而不得爲子。爲父而不得爲父。悠悠蒼天。此何人哉。剪髮爲紙。泣血成書。謹昧死以聞。
정조 0년
丙申十一月初六日午時。上御興政堂。晝講入侍時。知事黃景源。特進官李在簡。參贊官蔡弘履。侍讀官閔養燮。檢討官洪明浩。假注書李兢淵。記注官金鳳顯卜台鎭。行副護軍權拭。河恩君珖。掌令林濟遠。獻納辛應三。以次進伏。上讀前受音訖。養燮進讀。自八月庚辰宋公和卒止凡書盟者惡之也。上讀新受音訖。養燮曰。諸候之相盟。非美事也。上古之世。誠信相孚。無所事盟矣。及夫世衰。禮樂征伐。不能自天子出。故諸侯以盟爲主。不知誠信之爲御治之要。此夫子所以惡之也。明浩曰。諸侯曰薨。大夫曰卒。自是春秋之例也。而夫子所以特書宋公和卒者。欲著其專享其國放恣無君之罪。貶黜之義。可見於卒之一字矣。景源曰。集傳所云。有虞氏未施信於民而民信。夏后氏未施敬於民而民敬。殷人作誓而民始畔。周人作會而民始疑者。其言似過矣。三代之前。亦嘗有塗山之會征苗之誓。則誓會。非獨殷周之事也。然而諸侯之相盟。實爲王滅覇興之根柢。故聖人惡之也。上曰。然矣。在簡曰。盟誓。亦以誠信爲本。而後世之盟。未嘗以誠信爲本。此所以有異於古之誓會也。弘履曰。春秋之盟。卽周室衰微之故。若皇綱未墜。治化郅隆。則列國諸侯。不待盟而自相和睦矣。上曰。其言。是矣。濟遠應三養燮明浩曰。請和緩。爲先削去其號。依律處斷。上曰。不允。請還寢付處罪人韓翼謩延安府移配之命。仍施遠竄之典。上曰。不允。請亟寢付處罪人金相福公州牧移配之命。爲先施以遠竄之典。上曰。不允。濟遠應三曰。請巨濟府荐棘罪人尹養厚。亟令王府拿鞫嚴問。快正王法。上曰。不允。請穩城府定配罪人趾海。濟州牧定配罪人纘海。更令王府拿鞫嚴問。快施當律。上曰。不允。請薪智島定配罪人敬彬。熊川縣定配罪人成運。亟令王府。更爲拿鞫得情。上曰。不允。請還寢尹象厚放歸田里之命。仍施絶島定配之典。上曰。不允。請洪樂任。亟命王府拿鞫嚴問。上曰。不允。請黑山島定配罪人金龜柱。依律定斷。上曰。不允。措辭竝見上又曰。韓命周杖配命下之後。臣等得見其疏本。則其措語之凶譎。萬萬叵測。雖以聖敎觀之。旣與常性人有異。渠又稱魚魯莫卞。則其所陳疏。必不能獨自主張。論其遣辭之怳惚𥳽弄。則如此陰凶罔測之人。決不可令該曹杖配而止。請杖配罪人韓命周。亟令王府設鞫嚴問。上曰。以韓命周事。兩司合啓。不幾近於怒蠅拔釰乎。不允。濟遠曰。請大靜縣爲奴罪人金壽賢。依律處斷。上曰。不允。請鏡城府定配罪人述海。拿鞫嚴問得情。上曰。不允。請洪龍漢。遠地定配。上曰。不允。請罷乙未五月庭試榜。上曰。不允。請爲奴罪人河翼龍金重得。亟命王府拿鞫得情。快正王法。上曰。不允。請放逐罪人安大濟。更令王府拿鞫得情。上曰。不允。請河東府定配罪人李克生。依律處斷。上曰。不允。請梁山郡定配罪人錫達。依律處斷。上曰。不允。請削黜罪人金漢耆。亟施竄配之典。上曰。不允。應三曰。請南海縣圍籬安置罪人具庠。更令王府嚴鞫得情。快正王法。上曰。不允。請大靜縣爲奴罪人金壽賢。更令王府拿鞫嚴問。依律處斷。上曰。不允。請旌義縣荐棘罪人尹泰淵。亟令王府拿鞫嚴問得情。快正王法。上曰。不允。請爲奴罪人河翼龍金重得。亟命王府拿鞫得情。快正王法。上曰。不允。請海南縣定配罪人李弘濟。亟令王府拿鞫嚴問。上曰。不允。又曰。晝講。臺諫入侍。則三司合啓之時。玉堂與兩司。同爲起伏聽批。流來應然之規。而今日合啓之前。玉堂先爲退出。體例大壞。臣謂校理閔養燮。副校理洪明浩推考。斷不可已也。上曰。依啓。又曰。韓命周之兩司合啓。聖上以怒蠅拔釰爲敎。臣等愚淺之見。竊以爲命周。雖非常性之人。其心則凶譎莫甚。遣辭之間。實多𥳽弄之意。夫見無禮於其君者。如鷹鸇之逐鳥雀。如此陰凶罔測之人。豈可以輕典治之乎。臣以爲設鞫嚴問。斷不可已也。上曰。旣非常性人。則何必鞫問乎。命退。諸臣以次出。
정조 0년
丙申十一月初六日午時。上御尊賢閣。右承旨入侍時。右承旨鄭民始。假注書李兢淵。記注官金鳳顯卜台鎭進伏訖。上命書傳敎曰。扈衛三廳。一廳大將兼察。又命書曰。兩司之入侍也。玉堂雖未同入。或爲連啓者。雖成近例。今日玉堂之徑先出去。實由生疎。而大失連體。兩司之獨爲今啓。亦損臺體。校理閔養燮。修撰洪浩一。竝遞差。掌令林濟遠。獻納辛應三。亦爲遞差。啓辭則旣有前例。依例捧入。此後。申飭三司。勿以繆規而援例。又命書曰。言路。國家之血脈。壅閼則元氣豈能內行乎。最是人君之急務。廷臣之先勉者也。夫何近日以來。寥寥無聞。恬若尋常。豈以寡人無一愆尤。元無箴警者而然乎。朝廷無一得失。亦無相規者而然乎。民生奠安。果無上聞之事乎。國勢盤泰。亦無預憂之道乎。又或以寡人惡聞其過而然乎。非時之雨。失節之霧。亦豈無所召而然哉。應之遲速。姑未可必。而要之愄懼之心。君臣上下。宜不敢少忽也。明矣。臺閣之臣。謄紙爲事。不一獻替。嗚呼。當此嗣服之初。始猶若此。來尙何說。若執其咎。實是在上者之不能誠心導率。而當言之地。亦豈無含默之歎乎。山林旣以身不出言不出爲義。則固無可論。而其他諸臺。安免其責。兩司諸臣。山林外。一倂罷職。以示予求助之意。命退。諸臣以次出。
정조 0년
丙申十一月初六日申時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。上曰。俄者諸臺罷職傳敎。何如。國榮曰。近來臺閣之只以謄紙爲事。苦無出一言論一事者。極甚慨然。而傳敎中。始猶若此來尙何說之敎。誠爲切當。爲今日臺閣者。安得免含默之責。而其在君臣上下交相勉戒之道。殿下亦宜反躬而自省矣。倘殿下克恢虛受之量。俾盡來諫之道。則近來臺閣。雖甚巽軟。亦豈無盡言而獻替者乎。上曰。卿所云反躬自省四字。可謂切實之戒也。可不體念乎。國榮曰。訓將所坐。雖係紀律。而元戎之任。不可久曠。且飭已施矣。合有參恕之道矣。上曰。卿言果合予意。此不過一時飭勵。故方欲復授矣。命退去。諸臣以次出。
정조 0년
丙申十一月初六日初更四點。上御尊賢閣。右承旨入侍時。右承旨鄭民始。假注書李兢淵。記注官金鳳顯卜台鎭。以次進伏訖。上命書傳敎曰。紀律則不嚴。眞所謂無知妄作。元戎之任。不可一味兼領。前訓鍊大將張志恒。特爲敍用。復授前任。卽爲牌招。又命書曰。史館事可悶。翰圈從速爲之事。分付。命退。諸臣以次出。
정조 0년
都承旨洪國榮藥院直。左承旨蔡弘履坐。右承旨鄭民始坐。左副承旨金鍾秀坐直。右副承旨徐有防坐。同副承旨李普溫坐直。注書二員未差。假注書柳孟養藥院直李兢淵仕直。事變假注書李殷模仕。
정조 0년
傳于金鍾秀曰。三使臣留對。
정조 0년
金鍾秀啓曰。今日拜表。兩司當爲進參。而司諫金履禧。肅拜之後。謂以當避。不爲進參。雖無諫院。仍爲行禮之意。敢啓。傳曰。知道。